28 sterf in busongelukDie Taj Mahal (Foto: Richard Mcall/Pixabay) Minstens 28 persone is Maandag dood op pad na die bekende Taj Mahal in Indië. Die bus het op ŉ snelweg in Agra gegly en in ŉ sloot beland. Volgens polisiebeamptes het die busbestuurder vermoedelik aan die slaap geraak, aldus Reuters. Meer as 40 persone was aan boord die bus van New Delhi toe dit die seslaansnelweg verlaat het. ŉ Polisiebeampte het gesê 18 persone is beseer tydens die ongeluk. “Die oorsaak van die ongeluk word ondersoek. Dit wil voorkom of die busbestuurder aan die slaap geraak het,” het superintendent Bablu Kumar, van die Agra-polisie, gesê. Paaie in Indië is van die wêreld se dodelikste. Nagenoeg 148 000 persone is in 2017 dood in 464 910 ongelukke, aldus die jongste regeringsdata.